ບັນດາປະເທດເອເຊຍ ຄາດໝາຍວ່າ ຈະມີສາຍພົວພັນ ທີ່ອົບອຸ່ນຂຶ້ນ ກັບຮັດເຊຍ
ບັນດາປະເທດຂົງເຂດເອເຊຍ ຄາດໝາຍວ່າ​ ສາຍສໍາພັນກັບຣັດ​ເຊຍ ຈະກະ​ຊັບ​ແໜ້ນ​ຂຶ້ນກວ່າ​ເກົ່າ ຫລັງ​ຈາກ​ທ່ານພູຕິນໄດ້ຊະນະ ການເລືອກຕັ້ງປະທານາທິບໍດີ.
ບັນດາປະເທດເພື່ອນບ້ານຂອງຣັດເຊຍໃນຂົງເຂດເອເຊຍກ່າວວ່າ ພວກຕົນຄາດໝາຍວ່າ ສາຍສໍາພັນກັບຣັດເຊຍຈະກະຊັບແໜ້ນຂຶ້ນກວ່າເກົ່າ ຫລັງຈາກທີ່ຣັດເຊຍໄດ້ເລືອກເອົາ ນາຍົກລັດຖະມົນຕີ Vladimir Putin ເປັນປະທານາທິບໍດີ ອີກຄັ້ງນຶ່ງ ໂຄສົກກະຊວງການຕ່າງປະເທດຂອງຈີນ ທ່ານ Liu Weimin ໄດ້ບອກກັບພວກນັກຂ່າວໃນວັນຈັນມື້ນີ້ທີ່ກຸງປັກກິ່ງວ່າ ຄວາມສໍາພັນຂອງຈີນກັບຣັດເຊຍນັ້ນ ແມ່ນໄດ້ມີການຂະຫຍາຍໂຕໃນທາງບວກຢ່າງໝັ້ນຄົງມາຕະຫລອດ ແລະທາງ ກຸງປັກກິ່ງ ກໍຄາດຫວັງທີ່ຈະໃຫ້ເປັນເຊ່ນນັ້ນສືບຕໍ່ໄປ ພາຍໃຕ້ປະທານາທິບໍດີ Putin ທ່ານ Liu ຍັງໄດ້ໃຫ້ຂໍ້ສັງເກດອີກວ່າ ທັງກຸງປັກກິ່ງແລະກຸງມົສກູນັ້ນ ແມ່ນມີມູມມອງແບບດຽວກັນ ທາງດ້ານນະໂຍບາຍຕ່າງປະເທດ ຫວ່າງໝໍ່ໆມານີ້ ຈີນແລະຣັດເຊຍໄດ້ເປັນພຽງສອງສະມາຊິກໃນສະພາຄວາມໝັ້ນຄົງສະຫະ ປະຊາຊາດ ທີ່ໄດ້ອອກສຽງຍັບຍັ້ງມະຕິທີ່ຮຽກຮ້ອງໃຫ້ປະທານາທິບໍດີຊີເຣຍ ທ່ານ Bashar al-Assad ກ້າວລົງຈາກອໍານາດນັ້ນ ທີ່ກຸງໂຕກຽວ ຫົວໜ້າຫ້ອງການລັດຖະບານຍີ່ປຸ່ນ ທ່ານ Osamu Fujimura ກໍໄດ້ບອກກັບບັນດານັກຂ່າວວ່າ ໂດຍພື້ນຖານແລ້ວ ນະໂຍບາຍຂອງປະເທດຂອງທ່ານກ່ຽວກັບຮັດເຊຍນັ້ນ ແມ່ນສົ່ງເສີມການຮ່ວມມືກັນໃນຫຼາຍໆດ້ານ ເພື່ອກໍ່ສ້າງການເປັນພາຄີທີ່ເໝາະສົມ ທ່ານ Fujimura ໄດ້ກ່າວອີກວ່າ ໂຕກຽວຫວັງວ່າຈະແກ້ໄຂບັນຫາຂັດແຍ້ງເລື່ອງດິນແດນກ່ຽວກັບ 4 ເກາະ ທີ່ກໍາລັງຂອງຣັດເຊຍໄດ້ຍຶດເອົາໃນໄລຍະ ຫຼາຍໆອາທິດ ຫຼັງຈາກທີ່ຍີ່ປຸ່ນໄດ້ປລາໄຊໃນສົງຄາມໂລກຄັ້ງທີ 2 ນັ້ນ ທ່ານ Putin ເອງກໍໄດ້ສະແດງຄວາມປາດຖະໜາຢາກຈະຍຸດຕິການຜີດຖຽງກັນ ກ່ຽວກັບໝູ່ເກາະ Kuril ນັ້ນ